SA spanne 'vermorsing van tyd' in Pro14 | Netwerk24
'n Toneel uit die enigste wedstryd wat die Southern Kings in die huidige Pro14-seisoen kon wen. Dit was toe die Oos-Kapenaars op 9 November verlede jaar met 16-14 in Swansea baas was teen die Ospreys. Foto: Getty Images
As die voormalige Ierse kaptein Keith Woods sy sin kon kry, sou die Cheetahs en die Southern Kings maar totsiens vir die Pro14-reeks moes sê.
Woods het aan die webwerf offtheball.com gesê hy "hou nie" van die Pro14-reeks nie en soek 'n mededingender reeks tussen Britse en Ierse klubs.
"Ek het nog nooit die nut daarin gesien om Italiaanse klubs, wat nie 'n geskiedenis van wedywering met die Britse en Ierse klubs het nie, in 'n Keltiese reeks te sit nie," het Woods gesê.
"En die Suid-Afrikaanse spanne is vir my 'n absolute vermorsing van tyd."
Volgens Woods is dit "wat speler-welvaart betref" nie reg om in die middel van jou seisoen "skielik" na die "hoëveld" af te sit vir 'n wedstryd nie.
As dit van Keith Woods afhang, kan die Cheetahs en die Kings maar uit die Pro14-reeks weggelaat word.Foto: Getty Images
Woods hou van tradisionele tweestryde. Daarom is hy 'n voorstander van 'n reeks wat die mededingendheid van die Sesnasies-reeks kan weerspieël.
Hy meen wedstryde tussen die Britse en Ierse klubs sal meer belangstelling by toeskouers aanwakker.
Woods voel minder negatief oor die Europese Kampioenebeker-reeks.
Hy voel dié reeks, wat al sedert 1995 gespeel word, het deur die jare in aansien gegroei en sorg ook vir intense, mededingende wedstryde. – Sportredaksie